AfriForum, Solidariteit Helpende Hand nou ook hof toe oor verbod op kerkeArgieffoto (Foto: sspiehs3/Pixabay) Die burgerregteorganisasie AfriForum en Solidariteit Helpende Hand gaan die Suid-Gautengse hooggeregshof in Johannesburg op ’n dringende grondslag nader om die verbod op godsdienstige byeenkomste – soos vervat in die Covid-19-regulasies – tersyde te stel. Begrond, die Instituut vir Christelike Grondslagstudies MSW, en individuele gemeentes van verskeie kerke maak ook deel uit van dié aansoek. In die hofstukke vra dié twee organisasies dat die verbod tersyde gestel word om godsdienstige byeenkomste toe te laat mits daar aan riglyne voldoen word om die verspreiding van die virus te voorkom. As alternatief vra die organisasies dat godsdienstige byeenkomste toegelaat word met beperkinge wat nie strenger is nie as dié van teaters, kasino’s, gimnasiums en restaurante. Dit volg nadat die Freedom of Religion South Africa (FOR SA) hom Maandag tot die Johannesburgse hooggeregshof gewend het om die regering te dwing om die huidige en onbepaalde verbod op godsdienstige byeenkomste op te hef. Die Suid-Afrikaanse Nasionale Christenforum (SANCF) het ook verlede week ŉ afsonderlike aansoek by die Johannesburgse hooggeregshof ingedien. Onder die huidige vlak 3-inperkingsregulasies word alle godsdienstige byeenkomste, met inbegrip van kerkdienste, verbied. Dié regulasies is vroeër vandeesmaand weer ingestel weens die tweede vlaag Covid-19-infeksies. AfriForum en Helpende Hand voer aan dié regulasie maak inbraak op burgers se reg tot geestelike welstand. “Dit is verregaande dat kasino’s, rolprentteaters, gimnasiums en ander instellings toegelaat word om onder sekere voorwaardes bedryf te word, maar lidmate van kerke word verbied om dienste by te woon,” sê Monique Taute, hoof van veldtogte by AfriForum. “Dit is burgers se volste reg om hul geloof vry en sonder vrees te beoefen.” Hannes Noëth, uitvoerende direkteur van Solidariteit Helpende Hand, sê dit was van die begin af duidelik dat ’n maatskaplike krisis op die ekonomiese krisis sou volg. “Die maatskaplike krisis het reeds begin. ’n Mens kan egter nie só ’n krisis hanteer sonder om mense geestelik te voed en te versterk nie, en die kerke speel ’n prominente rol daarin,” sê Noëth. “Ons besef mense en kerke moet veilig en verantwoordelik wees, maar kerke moet die vryheid hê om sonder vrees vir die regering te kan kerk hou. Kerkrade en -besture is verantwoordelik genoeg om veilig en versigtig byeen te kom. Die regering moenie die mag hê om te besluit of kerke oop of toe is nie.” Volgens dr. Wikus Buys, uitvoerende direkteur van Begrond, gaan dié instituut ook sy stem by die hofaansoek voeg omdat hy glo die kerk moet self kan besluit of sy deure oopbly of nie. Begrond het ten doel om Christelike uitgangspunte in of vir die Afrikaanse gemeenskap te bevorder deur Bybels-begronde nadenke oor aktuele sake, veral in onderwys en opleiding. “Begrond wil die kerk se verantwoordelikheid vir sy lede beklemtoon, veral in die besluitneming of die deur van die kerk moet oop bly of toemaak ter wille van die lidmate. Ons glo in die historiese beginsel van skeiding tussen kerk en staat en wil benadruk dat die staat nie besluite namens die kerk moet neem nie,” sê Buys. “Ons is veral bekommerd dat die staat die indruk kan skep dat hulle hierdie mag herhaaldelik kan gebruik soos hulle goeddink, gegrond op hulle gevoel en nie Bybelse beginsels nie. As gelowiges glo ons dat God meer as die staat geëer moet word, veral as die staat wederregtelik besluite teen die kerk en eredienste neem.”